चंद्रमोहन शर्मा, नवभारत टाइम्स अगर दीपक तिजोरी की बात की जाए तो ग्लैमर इंडस्ट्री और दर्शकों में आज भी उनकी पहचान बतौर ऐक्टर ज्यादा बनी हुई है, महेश भट्ट के बैनर तले बनी कई फिल्मों में अपनी ऐक्टिंग का लोहा मनवाने के बाद बतौर डायरेक्टर दीपक ने उप्स और फरेब जैसी फिल्मों से खुद को ऐसा डायरेक्टर साबित करने की अच्छी कोशिश भी की जो लीक से हटकर फिल्म बनाने का दम रखते है। लंबे अर्से से एक अदद हिट को तरसते दीपक की इस फिल्म को बनने के बाद स्क्रीन तक पहुंचने में करीब छह महीने का लंबा वक्त लग गया, अब जब यह फिल्म दर्शकों के सामने है तो लगता है दीपक ने इस बार कुछ नया या अलग करने के बजाए एक कोरियन फिल्म को हिंदी में बनाने के अलावा नया कुछ नहीं किया, वैसे भी पिछले कुछ अर्से से बॉलिवुड मेकर्स कुछ नया करने की बजाए हिट कोरियन फिल्मों को हिंदी में बनाने में लगे हैं, बॉक्स ऑफिस पर औसत हिट रही रॉकी हैंडसम, एक विलेन, ऐश्वर्या रॉय की कमबैक फिल्म जज्बा के अलावा इस वीक रिलीज हुई निर्माता सुजॉय घोष की अमिताभ बच्चन स्टारर फिल्म भी एक कोरियन फिल्म का रीमेक ही है। देखें: फिल्म का ट्रेलर-  कहानी: सूरज (रणदीप हुड्डा) मलयेशिया में कामयाब एमएमए फाइटर हैं, हालात ऐसे बनते हैं कि सूरज को फाइटिंग छोड़नी पड़ती है, ऐसे में सूरज एक दिन में कई शिफ्टों मे काम करके अपना गुजारा कर रहा है। इसी बीच सूरज की मुलाकात जेनी मतिहास (काजल अग्रवाल) से होती है, एक कार ऐक्सीडेंट में अपने मां-बाप को खो चुकी जेनी अपने पेरेंटस की मृत्यु के लिए खुद को दोषी मानती है, दरअसल, अपने ममी-पापा के साथ उस दिन कहीं जा रही जेनी कार ड्राइव कर रही थी। इसी कार ऐक्सीडेंट में जेनी भी अपनी आंखों की रोशनी हमेशा के लिए खो बैठती है। अचानक एक दिन जेनी की मुलाकात सूरज से होती है, कुछ मुलाकातों के बाद सूरज को जेनी से प्यार हो जाता है, नेत्रहीन जेनी भी अब सूरज को चाहने लगती है, इसी बीच हालात ऐसे बनते हैं कि सूरज को जेनी की आंखों की रोशनी वापस लाने के लिए दोबारा फाइटिंग शुरू करनी पड़ती है। सूरज को जेनी की आंखों के ऑपरेशन के लिए मोटी रकम चाहिए। सूरज को यह मोटी रकम एक ऐसी फाइट लड़ने के लिए मिलती है जिसमें उसे जीत के लिए नहीं बल्कि हारने के लिए लड़ना होगा। जेनी से दूर सूरज जिस खतरनाक फाइट को लड़ने के लिए जा रहा है, वह फाइट उस वक्त तक जारी रहती है जब तक दो फाइटरों में से एक की मौत ना हो जाए, दूसरी और डॉक्टर अस्पताल में जेनी को आपरेशन के लिए लेकर जा रहे है क्योंकि सूरज ने जेनी की आंखों के आपरेशन की रकम डॉक्टरों को पहले से दे दी है। ऐक्टिंग: पूरी फिल्म की कहानी सूरज और जेनी के इर्द-गिर्द घूमती है, जहां सूरज के किरदार में रणदीप हुड्डा ने एक रेसलर और लवर के किरदार को अच्छी तरह से निभाया है, वहीं एक नेत्रहीन लड़की के किरदार में काजल अग्रवाल खूब जमी हैं, ऐसा लगता है जेनी के किरदार को निभाते वक्त काजल ने काजोल स्टारर फना कई बार देखी, यहीं वजह है कि जेनी का किरदार काफी हद तक फना की काजोल से मिलता जुलता नजर आता है। रणदीप और काजल अग्रवाल के बीच कई सीन्स में अच्छी केमेस्ट्री नजर आती है। निर्देशन : दीपक तिजोरी की यह फिल्म करीब पाचं साल पहले रिलीज हुई कोरियन फिल्म ऑलवेज से काफी हद तक प्रेरित है, दीपक ने स्क्रिप्ट के मुताबिक कहानी को आगे खिसकाने की अच्छी कोशिश तो की लेकिन इंटरवल से पहले फिल्म दर्शकों को बोझिल लगने लगती है, दीपक ने रणदीप को एक कामयाब फाइटर तो दिखाया लेकिन कई सीन्स में रणदीप को काफी कमजोर और दबा-दबा देखकर लगता है जैसे दीपक उनके लुक पर ज्यादा ध्यान नहीं दे पाए, हां लव सीन्स में काजल और रणदीप की टयूनिंग अच्छी नजर आती है तो बतौर डायरेक्टर दीपक की सबसे बड़ी कमजोरी कहानी की सुस्त रफ्तार के साथ-साथ दर्शकों को उनकी कहानी के ऐंड का पहले से पता होना भी है। हां, दीपक ने मलेशिया की खूबसूरती को कैमरामैन के साथ मिलकर अच्छे ढंग से पेश किया है। संगीत: रिलीज से पहले फिल्म के दो गाने 'जीना मरना' और 'कुछ तो है' कई म्यूजिक चार्ट में टॉप फाइव में शामिल रहे हैं। इन गानों का फिल्मांकन भी अच्छा है। क्यों देखें : मलयेशिया की बेहतरीन लोकेशन्स के साथ-साथ रणदीप-काजल की बेहतरीन केमेस्ट्री, सिंघम और स्पेशल 26 के लंबे अर्से बाद काजल अग्रवाल की दमदार ऐक्टिंग इस फिल्म का प्लस पॉइंट है।